大雪感懷
作者：曹彥約
朝代：宋

paragraphs: 翻雲覆雨紛輕薄，萬瑞不如三白樂。
歲事相關國重輕，天意亦知人忖度。
前年不雨旱爲祟，今年不旱螟爲惡。
造物與人著力深，一飽年來何落落。
宜春先生古君子，撐腸萬卷一丘壑。
吟哦乍擬柳飛絮，感慨相輝花有萼。
商量雪意馳一騎，改變天容翔萬鶴。
翻思五十乾道年，是非一律無今昨。
日月逝矣幾豐耗，人物眇然增索寞。
吹箎寡唱氣欲竭，陟屺何心淚猶閣。
再拜珠璣卜來歲，十襲藏之富囊橐。